CELEX: 62015CN0457
Language: el
Date: 2015-08-28 00:00:00
Title: Υπόθεση C-457/15: Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 28 Αυγούστου 2015 — Vattenfall Europe Generation AG κατά Ομοσπονδιακής Δημοκρατίας της Γερμανίας

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/14
            
         Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 28 Αυγούστου 2015 — Vattenfall Europe Generation AG κατά Ομοσπονδιακής Δημοκρατίας της Γερμανίας
   (Υπόθεση C-457/15)
   (2015/C 398/18)
   Γλώσσα διαδικασίας: η γερμανική
   
      Αιτούν δικαστήριο
   
   Verwaltungsgericht Berlin
   
      Διάδικοι στην υπόθεση της κύριας δίκης
   
   
      Προσφεύγουσα: Vattenfall Europe Generation AG
   
      Καθής: Ομοσπονδιακή Δημοκρατία της Γερμανίας
   
      Προδικαστικά ερωτήματα
   
   
               1)
            
            
               Συνεπάγεται η ένταξη της κατηγορίας «Δραστηριότητες σε σχέση με την καύση καυσίμων σε εγκαταστάσεις με συνολική ονομαστική θερμική κατανάλωση άνω των 20 MW» στο παράρτημα I της οδηγίας 2003/87/ΕΚ (1) ότι η υποχρέωση εμπορίας δικαιωμάτων εκπομπής που υπέχει ορισμένη εγκατάσταση παραγωγής ηλεκτρικής ενέργειας αρχίζει να ισχύει με την πρώτη εκπομπή αερίων θερμοκηπίου και, ως εκ τούτου, προηγείται ενδεχομένως του χρόνου κατά τον οποίο η εγκατάσταση παράγει για πρώτη φορά ηλεκτρικό ρεύμα;
            
         
               2)
            
            
               Σε περίπτωση αρνητικής απαντήσεως στο πρώτο ερώτημα:
               Έχει το άρθρο 19, παράγραφος 2, της αποφάσεως της Επιτροπής, της 27ης Απριλίου 2011 (2011/278/ΕΕ) (2), την έννοια ότι η εκπομπή αερίων θερμοκηπίου πριν την έναρξη κανονικής λειτουργίας εγκαταστάσεως εμπίπτουσας στο παράρτημα I της οδηγίας 2003/87/ΕΚ θεμελιώνει ήδη κατά τον χρόνο της πρώτης εκπομπής, η οποία πραγματοποιείται ενόσω η εγκατάσταση βρίσκεται στο στάδιο της ανεγέρσεως, την υποχρέωση υποβολής εκθέσεων και επιστροφής δικαιωμάτων εκπομπής από τον φορέα εκμεταλλεύσεως της εγκαταστάσεως;
            
         
               3)
            
            
               Σε περίπτωση καταφατικής απαντήσεως στο δεύτερο ερώτημα:
               Έχει το άρθρο 19, παράγραφος 2, της αποφάσεως της Επιτροπής, της 27ης Απριλίου 2011 (2011/278/ΕΕ) την έννοια ότι αυτή αντιτίθεται στην εφαρμογή της εθνικής διατάξεως μεταφοράς, ήτοι του άρθρου 18, παράγραφος 4, του Zuteilungsverordnung 2020 (γερμανικού διατάγματος για την κατανομή των δικαιωμάτων εκπομπής αερίων θερμοκηπίου κατά την περίοδο εμπορίας 2013-2020), επί εγκαταστάσεων παραγωγής ηλεκτρικής ενέργειας όσον αφορά τον καθορισμό της ενάρξεως της υποχρεώσεως εμπορίας δικαιωμάτων εκπομπής;
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).
   
      (2)  Απόφαση 2011/278/EE της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α, της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 2772] (ΕΕ L 130, σ. 1).